
Parlamentul  României

Camera  Deputaţilor

Comisia pentru industrii si servicii

Bucureşti 04.05.2010                                                                                                                                                                                 23/103/2010

AVIZ
asupra proiectului de Lege pentru completarea art.3 din Ordonanţa Guvernului nr.14/2007  pentru reglementarea modului şi condiţiilor de valorificare a bunurilor intrate, potrivit legii, în proprietatea privată a statului

În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată spre dezbatere şi avizare, cu proiectul de Lege pentru completarea art.3 din Ordonanţa Guvernului nr.14/2007  pentru reglementarea modului şi condiţiilor de valorificare a bunurilor intrate, potrivit legii, în proprietatea privată a statului, transmis cu adresa PLx 188 din 19 aprilie 2010 şi înregistrat cu nr. 23/103/2010.

Avizul comisiei urmează să fie transmis Comisiei pentru buget, finanţe şi bănci, care este sesizată în fond.

Senatul în calitate de primă Cameră sesizată a adoptat proiectul de lege,  în şedinţa din 13 aprilie 2010. 

Potrivit prevederilor articolului 75 alineatele (1) şi (3) din Constituţia României, republicată, Camera Deputaţilor este Camera decizională pentru acest proiect de lege.

Proiectul de Lege are ca obiect de reglementare completarea cu un nou alineat a art.3 din Ordonanţa Guvernului nr.14/2007  pentru reglementarea modului şi condiţiilor de valorificare a bunurilor intrate, potrivit legii, în proprietatea privată a statului, republicată, în sensul reglementării în mod diferenţiat a datei de la care curge termenul de 1 an, stabilit pentru ridicarea bunului restituit către persoana îndreptăţită, respectiv, fie de la data comunicării hotărârii judecătoreşti sau a ordonanţei procurorului, fie de la data pronunţării. 

Consiliul Legislativ a avizat favorabil  proiectul de Lege, cu unele observaţii şi propuneri, aviz transmis cu adresa nr. 1501/15.10.2009.

Guvernul României prin punctul său de vedere transmis cu adresa nr. 438 din 19.02.2010 nu susţine adoptarea acestui proiect de Lege.

Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege menţionat mai sus în şedinţa din data de 04.05.2010.


În urma dezbaterilor, membrii comisiei au hotărât, cu majoritate de voturi, avizarea favorabilă a proiectului de lege, cu următorul amendament:

„(3) Bunurile mobile aflate la organele de valorificare sau la deţinător, pentru care s-a dispus restituirea prin hotărâre judecătorească rămasă definitivă şi irevocabilă sau prin ordonanţa procurorului, se consideră abandonate dacă proprietarul sau persoana îndreptăţită nu se prezintă pentru a le ridica în termen de un an de la data pronunţării.”
Motivaţie: pentru a nu crea discriminări între cei prezenţi şi cei care nu s-au putut prezenta pentru recuperarea bunurilor confiscate abuziv.
În raport de obiectul şi conţinutul său proiectul de Lege face parte din categoria legilor ordinare.

PREŞEDINTE

Iulian IANCU

            Consilier parlamentar,

  Viorica Petraşcu

